**ธรรมนูญองค์กรพยาบาล โรงพยาบาลร้อยเอ็ด**

 **องค์กรพยาบาล** หมายถึง ภาพรวมของหน่วยบริการพยาบาล ทั้งหมดภายในโรงพยาบาล ประกอบด้วยพยาบาลวิชาชีพ รวมทั้งบุคลากรทางการพยาบาล ภายใต้การกำกับดูแลของผู้บริหารทางการพยาบาลระดับสูง

 **วัตถุประสงค์ขององค์กรพยาบาล**

วัตถุประสงค์ขององค์กรพยาบาลกำหนดไว้ดังนี้

1. ร่วมกำหนดทิศการการให้บริการพยาบาลได้แก่ นโยบาย วิสัยทัศน์ พันธกิจ ปรัชญาทางการพยาบาล และแผนแม่บทของกลุ่มการพยาบาล
2. กำหนดมาตรฐานการปฏิบัติเชิงวิชาชีพ และจรรยาบรรณวิชาชีพการพยาบาลและพิจารณาเมื่อมีการละเมิด
3. ร่วมกำหนดรูปแบบการกระจายอัตรากำลัง และพิจารณาแนวทางและวิธีการพัฒนาบุคลากรทางการพยาบาล
4. กำหนดระบบควบคุม การตรวจสอบคุณภาพการบริการพยาบาล และงานบริการพยาบาลแต่ละสาขา เพื่อเข้าสู่การรับรองคุณภาพโรงพยาบาล
5. ตรวจสอบคุณสมบัติของสมาชิกองค์กร
6. กำหนดแนวทางการประสานงานและพิจารณาแก้ไขปัญหาอุปสรรคการดำเนินงานหน่วยงานในโรงพยาบาลของกลุ่มการพยาบาล
7. ติดตามการดำเนินงานแผนงาน/โครงการต่าง ๆ ให้สามารถดำเนินการตามเป้าหมายที่กำหนด
8. เสนอข้อมูลด้านบริการพยาบาลในเชิงนโยบายแก่ผู้บริหาร

**ธรรมนูญองค์กรพยาบาล** หมายถึง กฎหรือระเบียบซึ่งใช้เป็นข้อบังคับในการดำเนินกิจการขององค์กรพยาบาล มีผลบังคับตั้งแต่วันที่ผู้อำนวยการโรงพยาบาลประกาศใช้ ประกอบด้วย ๖ หมวด ๑๗ ข้อดังนี้

หมวดที่หนึ่ง นโยบายองค์กรพยาบาล

**ข้อ ๑** องค์กรพยาบาล เป็น องค์กรที่ตั้งขึ้นเพื่อเป็นตัวแทนของพยาบาลวิชาชีพ พยาบาลเทคนิคและ ผู้ช่วยพยาบาลที่ปฏิบัติงานใน โรงพยาบาลร้อยเอ็ด มีนโยบายดังนี้

1. รักษามาตรฐานการปฏิบัติเชิงวิชาชีพ และจรรยาบรรณวิชาชีพการพยาบาล
2. เสริมสร้างความเข้าใจและความสามัคคีในกลุ่มงานการพยาบาล
3. ประสานงานกับองค์กรหรือหน่วยงานอื่น
4. วิเคราะห์เสนอแนะแนวทางการบริหารจัดการทางการพยาบาลให้สอดคล้องกับนโยบายของโรงพยาบาลร้อยเอ็ด
5. ร่วมในการพัฒนาโรงพยาบาลสู่การรับรองคุณภาพ

**หมวดที่สอง สมาชิกองค์กรพยาบาล**

**ข้อ ๒** **สมาชิกองค์กรพยาบาล หมายถึง** พยาบาลวิชาชีพ พยาบาลเทคนิค และผู้ช่วยพยาบาล ที่ปฏิบัติงานในกลุ่มภารกิจด้านการพยาบาล

**ข้อ ๓** สิทธิและหน้าที่ของสมาชิก

1. สมาชิกมีสิทธิที่จะสมัครเข้ารับการคัดเลือกเป็นกรรมการองค์กรพยาบาล ตามเกณฑ์ที่กำหนดไว้
2. สมาชิกมีสิทธิที่จะเสนอความคิดเห็นต่อคณะกรรมการองค์กรพยาบาล
3. สมาชิกมีสิทธิที่จะเสนอเรื่องเข้าพิจารณาในวาระการประชุมคณะกรรมการองค์การพยาบาล โดยให้ผ่านเลขานุการองค์กรพยาบาล ก่อนการประชุมอย่างน้อยสามวันทำการ
4. สมาชิกมีสิทธิที่จะทักท้วงมติต่าง ๆ ที่เห็นว่ามีปัญหาในการปฏิบัติหรือไม่ชอบธรรม ทั้งนี้ต้องมีสมาชิกจำนวนไม่น้อยกว่าหนึ่งในห้าร่วมลงชื่อเสนอ ให้คณะกรรมการพิจารณาทบทวน
5. สมาชิกที่จะถอดถอนกรรมการที่เห็นว่าปฏิบัติหน้าที่ไม่เหมาะ ทั้งนี้ต้องมีสมาชิกจำนวนไม่น้อยกว่า กึ่งหนึ่งของสมาชิกทั้งหมดร่วมลงชื่อสนับสนุน
6. สมาชิกมีสิทธิที่จะรับทราบข่าวสารจากองค์กรพยาบาลในเวลาราชการที่สำนักงานองค์กรพยาบาล
7. สมาชิกมีหน้าที่ ที่จะต้องเข้าร่วมประชุมและแสดงความคิดเห็นในการประชุมฯ ประจำปี
8. สมาชิกต้องปฏิบัติตามธรรมนูญและมติองค์กรพยาบาล

**ข้อ ๔** สมาชิกภาพขององค์กรพยาบาลสิ้นสุดเมื่อ

1. ตาย
2. ย้ายหรือลาออกจากการปฏิบัติงานในโรงพยาบาลร้อยเอ็ด
3. เกษียณราชการ
4. ลาออกจากการเป็นสมาชิก

**หมวดที่สาม คณะกรรมการองค์กรพยาบาล**

**ข้อ ๕** คณะกรรมการมีจำนวน 64 คน ประกอบด้วย

1. หัวหน้าพยาบาลเป็นประธาน
2. คณะกรรมการบริหารกลุ่มภารกิจด้านการพยาบาลผู้ป่วย ๑๖ สาขา
3. หัวหน้าตึก/หัวหน้างาน

**ข้อ ๖**  ให้คณะกรรมการคัดเลือกกรรมการขึ้นทำหน้าที่ในตำแหน่ง ดังนี้

ประธาน, รองประธาน, เลขานุการ และผู้ช่วยเลขานุการโดยกำหนดดังนี้

**ประธาน** มีหน้าที่รับผิดชอบการดำเนินกิจการขององศ์กรพยาบาลและเป็นประธานการประชุมคณะกรรมการ

**รองประธาน** มีหน้าที่รักษาและปฏิบัติหน้าที่แทนประธานกรณีที่ประธานไม่สามารถอยู่ปฏิบัติ หน้าที่ได้

**เลขานุการ** มีหน้าที่จัดประชุม จัดทำรายงานการประชุม ควบคุมรักษากฎ ระเบียบ และประสานงานระหว่างกรรมการและสมาชิก

**ผู้ช่วยเลขานุการ** มีหน้าที่ช่วยเหลือเลขานุการตามที่ได้รับมอบหมาย รวมทั้งปฏิบัติหน้าที่แทนกรณีที่เลขานุการไม่สามารถอยู่ปฏิบัติหน้าที่ได้

**กรรมการ** มีหน้าที่เข้าร่วมประชุมแสดงความคิดเห็นและออกเสียงมติในการประชุมคณะกรรมการ

**ข้อ ๗** คณะกรรมการมีวาระการทำงาน ๒ ปี นับตั้งแต่วันที่ผู้อำนวยการโรงพยาบาลมีคำสั่งแต่งตั้งให้ปฏิบัติหน้าที่อย่างเป็นทางการ หลังจากสิ้นสุดวาระการทำงานให้คณะกรรมการชุดเดิมรักษาการจนกว่าจะมีการแต่งตั้งคณะกรรมการชุดใหม่

**ข้อ ๘** กรรมการจะพ้นจากตำแหน่งเมื่อ

1. พ้นจากตำแหน่งตามวาระของคณะกรรมการ
2. ขาดสมาชิกภาพของสมาชิก
3. ขอลาออก และคณะกรรมการมีมติอนุญาต
4. คณะกรรมการลงมติไม่น้อยกว่าสองในสามให้ถอดถอนจากตำแหน่ง
5. สมาชิกไม่น้อยกว่ากึ่งหนึ่งร่วมลงชื่อให้ถอดถอนจากตำแหน่ง กรณีไม่ปฏิบัติตามมติขององค์กรพยาบาล

**หมวดที่สี่ การจัดประชุม**

**ข้อ ๙** คำจำกัดความ

1. การประชุมคณะกรรมการ หมายถึงการประชุมคณะกรรมการองค์กรพยาบาล
2. การประชุมพยาบาล หมายถึงการประชุมสมาชิกองค์กรพยาบาลทั้งหมด

**ข้อ ๑๐** ต้องจัดให้มีการประชุมพยาบาลอย่างน้อย ๑ ครั้ง/เดือน และต้องมีกรรมการเข้าร่วมไม่น้อยกว่ากึ่งหนึ่งของคณะกรรมการทั้งหมด จึงจะถือว่าครบองค์ประชุม

**ข้อ ๑๑** ต้องจัดให้มีการประชุมพยาบาลอย่างน้อยปีละครั้ง และต้องมีสมาชิกเข้าร่วมไม่น้อยกว่าหนึ่งในสามของสมาชิกทั้งหมด จึงจะถือว่าครบองค์ประชุม

**หมวดที่ห้า** **มติขององค์กรพยาบาล**

**ข้อ ๑๒** มติขององค์กรพยาบาลถือเป็นกฎระเบียบ หรือข้อบังคับที่สมาชิกต้องปฏิบัติ

**ข้อ ๑๓** คณะกรรมการจะลงมติได้ต่อเมื่อมีผู้เข้าประชุมครบองค์ประชุม

**ข้อ ๑๔** คณะกรรมการต้องแจ้งมติการประชุมให้สมาชิกทราบ

**ข้อ ๑๕** สมาชิกจำนวนไม่น้อยกว่าหนึ่งในห้า สามารถร่วมลงชื่อเสนอให้ คณะกรรมการพิจารณาทบทวนมติได้

**ข้อ ๑๖** การแก้ไขมติขององค์กรพยาบาลจะต้องดำเนินการ โดยคณะกรรมการ และต้องมีเสียงสนับสนุนไม่น้อยกว่าสองในสามของที่ประชุม

**หมวดที่หก การแก้ไขเพิ่มเติมธรรมนูญองค์กรพยาบาล**

**ข้อ ๑๗** การแก้ไขเพิ่มเติมธรรมนูญองค์กรพยาบาล จะต้องดำเนินการโดยคณะกรรมการ และหรือสมาชิกหนึ่งในห้าร่วมแก้ไขเพิ่มเติมและต้องมีเสียงสนับสนุนไม่น้อยกว่าสามในสี่ของที่ประชุมทั้งนี้จะต้องกำหนดเข้าในวาระการประชุม และแจ้งกำหนดการประชุมให้กรรมการทราบล่วงอย่างน้อย ๒ วันทำการ